b'\n_START_ARTICLE_\nBiserica de lemn din Moara Nica\n_START_SECTION_\nArhitectura bisericii\n_START_PARAGRAPH_\nBiserica de lemn din Moara Nica este construit\xc4\x83 \xc3\xaen totalitate din b\xc3\xa2rne de stejar, \xc3\xaencheiate \xc3\xaen \xe2\x80\x9ecoad\xc4\x83 de r\xc3\xa2ndunic\xc4\x83\xe2\x80\x9d. Pentru a proteja edificiul de intemperii, pere\xc8\x9bii din b\xc3\xa2rne au fost placa\xc8\x9bi cu sc\xc3\xa2nduri vopsite \xc3\xaen culoarea verde deschis. Ini\xc8\x9bial acoperit\xc4\x83 cu drani\xc8\x9b\xc4\x83, biserica are \xc3\xaen prezent \xc3\xaenvelitoare din tabl\xc4\x83._NEWLINE_Monumentul are form\xc4\x83 dreptunghiular\xc4\x83 (17.70x8.00 metri), cu absida altarului pentagonal\xc4\x83 \xc8\x99i decro\xc8\x99at\xc4\x83 fa\xc8\x9b\xc4\x83 de restul corpului construc\xc8\x9biei \xc8\x99i cu pridvor pe latura de sud-vest. Vechimea construc\xc8\x9biei este demonstrat\xc4\x83 de ancadramentul u\xc8\x99ii de la intrare (pe care se afl\xc4\x83 pisania) \xc8\x99i de cele trei ferestre p\xc4\x83trate, r\xc4\x83mase la dimensiunile ini\xc8\x9biale (0.30x0.30 metri)._NEWLINE_\xc3\x8en interior, biserica este \xc3\xaemp\xc4\x83r\xc8\x9bit\xc4\x83 \xc3\xaen patru \xc3\xaenc\xc4\x83peri: pridvor, pronaos, naos \xc8\x99i altar. Pridvorul construit \xc3\xaen 1933 are form\xc4\x83 p\xc4\x83trat\xc4\x83. La intrarea \xc3\xaen pronaos se afl\xc4\x83 o u\xc8\x99\xc4\x83 confec\xc8\x9bionat\xc4\x83 din trei sc\xc3\xa2nduri masive de stejar, av\xc3\xa2nd elemente de feronerie decorate geometric. Deasupra u\xc8\x99ii de la intrarea \xc3\xaen pronaos se afl\xc4\x83 pisania._NEWLINE_Pronaosul are form\xc4\x83 dreptunghiular\xc4\x83 (3.65x8.10 metri), av\xc3\xa2nd la partea superioar\xc4\x83 o bolt\xc4\x83 semicilindric\xc4\x83. Trei st\xc3\xa2lpi cilindrici sus\xc8\x9bin cafasul; pe ei se sprijin\xc4\x83 o b\xc3\xa2rn\xc4\x83 cioplit\xc4\x83, ce separ\xc4\x83 pronaosul de naos. Naosul are \xc8\x99i el o form\xc4\x83 dreptunghiular\xc4\x83 (8.90x8.10 metri), cu o turl\xc4\x83 octogonal\xc4\x83 construit\xc4\x83 \xc3\xaenspre altar. Cele cinci ferestre de dimensiuni diferite sunt dispuse astfel: dou\xc4\x83 pe latura nordic\xc4\x83 \xc8\x99i trei pe latura sudic\xc4\x83._NEWLINE_Altarul are form\xc4\x83 pentagonal\xc4\x83 \xc8\x99i patru ferestre mici, iar \xc3\xaen decro\xc8\x99urile de nord \xc8\x99i de sud se afl\xc4\x83 proscomidiarul \xc8\x99i diaconiconul, fiecare cu c\xc3\xa2te o ferestruic\xc4\x83 cu dimensiunile de 0.25x0.35 metri.'